Presuda Suda (sedmo vijeće) od 12. rujna 2024. (zahtjev za prethodnu odluku koji je uputio Wojewódzki Sąd Administracyjny we Wrocławiu – Poljska) – Syndyk Masy Upadłości A/Dyrektor Izby Administracji Skarbowej we Wrocławiu
(predmet C-709/221, Syndyk Masy Upadłości A)
„Zahtjev za prethodnu odluku – Zajednički sustav poreza na dodanu vrijednost (PDV) – Direktiva 2006/112/EZ – Članci 273. i 395. – Provedbena odluka (EU) 2019/310 – Borba protiv prijevara u vezi s PDV-om – Mehanizam razdvojenog plaćanja – Račun za PDV poreznog obveznika u stečaju – Prijenos sredstava uplaćenih na tom računu na zahtjev stečajnog upravitelja”
Jezik postupka: poljski
Sud koji je uputio zahtjev
Wojewódzki Sąd Administracyjny we Wrocławiu
Stranke glavnog postupka
Tužitelj: Syndyk Masy Upadłości A
Tuženik: Dyrektor Izby Administracji Skarbowej we Wrocławiu
uz sudjelovanje: Rzecznik Małych i Średnich Przedsiębiorców
Izreka
Članke 273. i 395. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost i Provedbenu odluku Vijeća (EU) 2019/310 od 18. veljače 2019. kojom se Poljskoj odobrava uvođenje posebne mjere odstupanja od članka 226. Direktive 2006/112/EZ o zajedničkom sustavu poreza na dodanu vrijednost,
treba tumačiti na način da im se:
ne protivi nacionalni propis kojim se propisuje da se iznos poreza na dodanu vrijednost (PDV-a) uplaćen na odvojeni račun za PDV, kojim dobavljač raspolaže u bankarskoj instituciji, može koristiti samo u ograničene svrhe, to jest, osobito za plaćanje PDV-a koji se duguje poreznom tijelu ili plaćanje PDV-a iskazanog na računima primljenima od dobavljačâ robe ili pružatelja usluga.
____________
1 SL C 104, 20. 3. 2023.